אריאל כהן

אריאל כהן (אוגוסט 1940 – 24 בספטמבר 2025) היה פרופסור לפיזיקה של האטמוספירה ולאסטרונומיה פלנטרית במחלקה למדעי האטמוספירה במכון למדעי כדור הארץ באוניברסיטה העברית. שימש ראש חוג הפרופסורים לחוסן מדיני וכלכלי. בין השנים 1958 ו-1962 היה כדורסלן בולט בליגת העל בקבוצת מכבי ירושלים.

 ילדות ונעורים 
כהן נולד במואסק  שבצרפת, בראשיתה של מלחמת העולם השנייה. הוריו, רחל וליאו כהן (אחיהם של חיים הרמן כהן, שלמה כהן-אברבנאל ואלכסנדר כהן, מהנדס העיר בני ברק ואביו של ידידיה כהן; בן למשפחת קרליבך), עזבו את גרמניה הנאצית במהלך שנות השלושים, וחשבו למצוא מקלט בתחומי צרפת "החופשית" כביכול, צרפת של וישי. כאשר התברר שממשלת וישי של המרשל פטן משתפת פעולה עם הנאצים הם נמלטו והסתתרו ביערות ולקראת סוף המלחמה ניסו להימלט משם לשווייץ. אריאל, אמו ואחיותיו ניצלו, אך אביו, עליו הוטל להבריח מטעם המחתרת קבוצה של צעירים יהודים, נתפס יחד עימם על ידי הגסטאפו, הועבר לאושוויץ, ומשם למכרות בשלזיה, בהם נרצח.

לאחר המלחמה עלה אריאל עם אמו ואחיותיו לארץ ישראל לנמל חיפה, משם נשלחו על ידי ממשלת המנדט למחנה המעבר בעתלית. הם ניצלו מגירוש לקפריסין בזכות פעילותו של דודו, לימים השופט העליון חיים כהן שהגיע לעתלית והצליח לחלצם משם. האם נישאה מחדש ויחד עמה עבר אריאל לירושלים.

לאחר השלמת לימודיו התיכוניים התגייס במסגרת העתודה האקדמית, החל בלימודי פיזיקה באוניברסיטה העברית בירושלים.

 קריירה אקדמאית 
בשנת 1962 השלים כהן את לימודיו לתואר מוסמך בפיזיקה כמקצוע ראשי, ומתמטיקה ומטאורולוגיה כמקצועות משניים. באותה השנה גויס לצה"ל שם שירת כקצין בחיל האוויר. במסגרת שירותו נשלח על ידי צה"ל לארצות הברית ללמוד את הנושא החדש של הלוויינים המטאורולוגים על מנת להכניסו לחיל האוויר וכן את נושא מכ"ם הלייזר (Laser Radar – LIDAR) ומד טווח הלייזר שהיה אז בחיתוליו, והפך לחלוץ של נושאי מחקר אלו בישראל ולמומחה בעל שם עולמי בתחום מחקריו.

בשנת 1971 קיבל תואר דוקטור מהאוניברסיטה העברית בירושלים על פיתוח הלידר, המשיך את עבודתו בתחומי מחקר אלו ואף השתלם בהם מספר שנים במכון הלאומי האמריקאי לפיזיקה של האטמוספירה באמצעות מלגה מטעם האקדמיה הלאומית למדעים (ארצות הברית).

עם שובו לישראל הצטרף לסגל האקדמי של האוניברסיטה העברית ועסק בקשת רחבה של נושאים בתחומי החלל, האסטרונומיה והחישה מרחוק. הישגיו המדעיים בישראל ומחוצה לה של כהן, אשר חיבר עשרות רבות של מאמרים וספרים בתחומי מחקרו, הביאו לכך שהיה בין הפרופסורים הצעירים ביותר באוניברסיטה העברית בירושלים שזכו כבר בגיל 40 (1980) למינוי בדרגת פרופסור מן המניין.

 פעילות ציבורית 

בשנת 1993 נבחר כנציג מפלגת צומת למועצת העיר ירושלים, ובמהלך כהונתו שנמשכה עד שנת 1998 שימש ממלא מקום ראש העיר לטקסים ובנושאי איכות הסביבה ומדע. בין השנים 1993 ל-1994 שימש ראש חוג הפרופסורים לחוסן מדיני וכלכלי. משנת 2002 שימש כשני עשורים יו"ר אגודת מדע, מחשבים ותוכנה בלשכת המהנדסים וכיו"ר הלשכה בירושלים.

כהן היה חבר הוועד הפועל של סוכנות החלל הישראלית. בשנת 1996 יזם בקשה למשרד המדע להקים ועדת בדיקה לתופעת העב"מים, אולם שר המדע, בני בגין, דחה את ההצעה.

היה נשוי עד מותו לאריאלה פרחודניק והתגורר בירושלים.

 מספריו 
 מסע אל ההיסטוריה של האסטרונומיה I, הוצאת ״עידו־אדריאן", 2007.
 מסע אל ההיסטוריה של האסטרונומיה II, הוצאת ״עידו־אדריאן", 2007.
 חללית בשמי ישראל, הוצאת סטימצקי, 2022.
 מה לכהן במועצת העיר ירושלים 1993 - 1998, הוצאת סטימצקי, 2023.
 הלוח העברי / פתרון תעלומת שנת הבריאה, הוצאת כרמל - ידיעות ספרים, 2023.

אילן יוחסין

 קישורים חיצוניים 

 דף אישי


קטגוריה:פיזיקאים ישראלים
קטגוריה:אסטרונומים ישראלים
קטגוריה:כדורסלני מכבי ירושלים
קטגוריה:סגל האוניברסיטה העברית בירושלים: מדעי כדור הארץ
קטגוריה:חברי חוג הפרופסורים לחוסן מדיני וכלכלי
קטגוריה:חברי מועצת העיר ירושלים
קטגוריה:בעלי תואר דוקטור מהאוניברסיטה העברית בירושלים
קטגוריה:בוגרי העתודה האקדמית
קטגוריה:משפחת קרליבך
קטגוריה:משפחת כהן (קרליבך)
קטגוריה:ישראלים ילידי צרפת
קטגוריה:עולים לאחר מלחמת העולם השנייה
קטגוריה:ירושלים: אישים
קטגוריה:ישראלים שנולדו ב-1940
קטגוריה:ישראלים שנפטרו ב-2025